РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/249-18

25. октобар 2018. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 23. ОКТОБРА 2018. ГОДИНЕ

Седница је почела у 13,35 часова.

Седници су присуствовали чланови Одбора: Нада Лазић, заменик председника Одбора, Верољуб Арсић, потпредседник Народне скупштине, проф. др Владимир Маринковић, потпредседник Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Јелена Мијатовић, Сандра Божић, др Данијела Стојадиновић, Елвира Ковач, Милена Ћорилић, Наташа Михаиловић Вацић, др Санда Рашковић Ивић и Марко Ђуришић.

Седници Одбора су присуствовали заменици одсутних чланова Одбора: др Радослав Јовић (Дубравка Филиповски, члан), Милија Милетић (Ана Караџић, члан) и Енис Имамовић (Наташа Мићић, члан).

Седници Одбора нису присуствовали Маја Гојковић, председник Одбора, Ђорђе Милићевић, Гордана Чомић и Вјерица Радета, потпредседници Народне скупштине, као ни следећи чланови Одбора Наташа Сп. Јовановић, Марија Јевђић, проф. др Драгољуб Мићуновић, Срђан Ного, др Ана Стевановић нити њихови заменици.

Седници су присуствовали проф. др Славица Ђукић Дејановић, министар без портфеља задужена за демографију и популациону политику и председник Савета за права детета Владе Републике Србије, као и Стана Божовић, државни секретар у Министарству за рад, запошљавање, борачка и социјална питања. Такође, седници су присуствовали Маја Ђорђевић и Тина Аничић, саветници у кабинету министра без портфеља задуженог за демографију и популациону политику, као и Данијела Чукић, самостални саветник у Министарству за рад, запошљавање, борачка и социјална питања - Сектор за бригу о породици и социјалну заштиту и Драган Кнежевић, самостални саветник у Министарству за рад, запошљавање, борачка и социјална питања - Сектор за антидискриминациону политику и унапређење родне равноправности.

На предлог председника Одбора, једногласно (14 „за“) је усвојен следећи:

Д н е в н и р е д

1. Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1185/18 од 11. маја 2018. године).

Пре преласка на рад по утврђеном дневном реду, Одбор је једногласно (14 „за“) и без примедби усвојио записник Четврте седнице Одбора, одржане 9. октобра 2018. године.

**Прва тачка дневног реда – Разматрање Извештаја о раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1185/18 од 11. маја 2018. године)**

Пре преласка на рад по дневном реду председавајући седнице Нада Лазић, заменик председника Одбора је обавестила присутне да је Министарство за рад, запошљавање, борачка и социјална питања доставило Одбору Извештај о раду Савета за права детета Владе Републике Србије, а у складу са тачком 4. Одлуке о образовању Савета за права детета која предвиђа да Савет доставља Извештај о раду надлежном одбору и Влади најмање два пута годишње. Такође је истакла да је ово први пут, у овом Сазиву Народне скупштине, да Савет за права детета доставља Извештај о свом раду Одбору за права детета, као и то да Министарство за рад, запошљавање, борачка и социјална питања пружа стручну и административно-техничку подршку раду Савета, док је председник Савета проф. др Славица Ђукић Дејановић. Подсетила је чланове и заменике чланова Одбора да им је Извештај достављен путем електронске поште (19. октобар 2018. године) и у штампаном облику (19. октобар 2018. године) подељен по посланичким групама, и да су имали прилике да се са садржином благовремено упознају.

Уводно представљање Извештаја поднеле су проф. др Славица Ђукић Дејановић, министар без портфеља и Стана Божовић, државни секретар. Наиме, полазећи од тачке 4. Одлуке о образовању Савета за права детета Владе Републике Србије која дефинише да Савет доставља извештај о свом раду надлежном одбору Народне скупштине, укратко су представиле активности досадашњег рада Савета за права детета.

У дискусији су учествовали чланови и заменици чланова Одбора: Нада Лазић, Миланка Јевтовић Вукојичић, Милија Милетић, др Санда Рашковић Ивић, Марко Ђуришић, Радослав Јовић, као и проф. др Славица Ђукић Дејановић, министар без портфеља, Стана Божовић, дражавни секретар и Данијела Чукић, самостални саветник у Министарству за рад, запошљавање, борачка и социјална питања - Сектор за бригу о породици и социјалну заштиту.

Током дискусије чланови и заменици чланова Одбора су изразили задовољство поднетим Извештајем, а похвалили су и активности које Савет за права детета обавља у свом раду, а све у циљу заштите најбољег интереса деце и стварању услова за подстицајни, безбеднији и сигурнији живот сваког детета у Републици Србији. Посебно су похвалили и подржали израду Националног плана акције за децу (НПА), као и израду Нацрта стратегије за превенцију и заштиту деце од насиља 2018. до 2022. године, а у циљу да демографска слика у Републици Србији буде боља, са посебним освртом на демографску политику деце, као најважнији фокус у Републици Србији. Полазећи од Националног плана акције за децу (НПА) и Нацрта стратегије за превенцију и заштиту деце од насиља 2018. до 2022. године, дискутовало се о томе када се очекује њихово коначно доношење, затим о њиховим разликама, као и о томе да ли ће за њихово спровођење бити предвиђена средстава у буџету за 2019. годину и

да ли су у њима обухваћена и деца са аутизмом. Такође, током дискусије изнето је позитивно мишљење због успостављања канцеларије, јединице или тима за подршку рада Савета за права детета, уз дозволу Министарства финансија за запошљавање двоје или троје државних службеника који би при Министраству за рад, запошљавање, борачка и социјална питања чинили тим или посебну организациону јединицу, односно предложено је, да се за тако нешто важно, евентуално предвиде буџетска средства за 2019. годину, ако већ нису предвиђена, а све у циљу да Савет за права детета ефикасније и боље ради свој посао.

У току дискусије указана је потреба да Република Србија односно Министарство за рад, запошљавање, борачка и социјална питања, као и Савет за права детета Владе Републике Србије још више пажње посвете категорији деце која су рођена и живе на селу односно деца која живе у развијеним и неразвијеним сеоским срединама, уз мишљење да је потребно настојати да се смањи јаз квалитета живота деце између села и града. Изнето је и мишљење да би било добро да у наредном Извештају о раду Савета за права детета буду представљени конкретни подаци са бројевима, односно изнет је, у том смислу, предлог да Извештај у наредном периоду буде детаљнији, па с тим у вези отворила се дискусија о том колико деце, млађе од 14 година, има у Републици Србији, затим које су то групе угрожене деце код нас, као и да ли се евентуално размишља да се мења законски оквир за убице деце у Републици Србији.

Проф. др Славица Ђукић Дејановић, министар без портфеља, Стана Божовић, државни секретар, као и Данијела Чукић, самостални саветник у Министарству су током дискусије дале одговоре на постављена питања и образложиле поједине делове из Извештаја, уз појашњење и изнете примере из праксе.

На крају дискусије, а на предлог заменика председника, Одбор за права детета је једногласно (13 „за“) прихватио Извештајо раду Савета за права детета Владе Републике Србије, који је поднело Министарство за рад, запошљавање, борачка и социјална питања (23 Број 02-1185/18 од 11. маја 2018. године). Заменик председника је обавестила да ће Одбор, у складу са чл. 67. и 229. Пословника Народне скупштине, известити Народну скупштину о прихватању Извештајо раду Савета за права детета Владе Републике Србије, и као информисање биће даље достављено народним посланицима са осталим прегледима аката.

Седница је завршена у 14,45 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Јелена Ђорић Нада Лазић